ውኃና ፍሳሽ ባለሥልጣን በኤሌክትሪክ ኃይል መቆራረጥ ምክንያት ውኃ ማዳረስ አልቻልኩም አለ

የአዲስ አበባ ከተማ አስተዳደር ውኃና ፍሳሽ ባለሥልጣን በኤሌክትሪክ ኃይል መቆራረጥ ምክንያት ንፁህ የመጠጥ ውኃ በአግባቡ ማዳረስ አልቻልኩም አለ፡፡ ባለሥልጣኑ የኢትዮጵያ ኤሌክትሪክ አገልግሎት የኤሌክትሪክ ኃይል ሥርጭቱን ሳያሳውቅ ጭምር እያቋረጠ በመሆኑ፣ በተለይ በምዕራብና በምሥራቅ አዲስ አበባ የውኃ አቅርቦት ተቋርጧል ብሏል፡፡የአዲስ አበባ ውኃና ፍሳሽ ባለሥልጣን የአዲስ አበባ ከተማን ንፁህ የመጠጥ ውኃ ፍላጎት ለማርካት በቢሊዮን ብር የሚቆጠር በጀት እየመደበ፣ በርካታ የገጸ ምድርና የከርስ ምድር ፕሮጀክቶች በማካሄድ ላይ ይገኛል፡፡በአሁኑ ወቅት በሰሜን አዲስ አበባ በቦታ አቀማመጥ ምክንያት የውኃ አቅርቦት መስተጓጎል አጋጥሟል፡፡ የአዲስ አበባ ውኃና ፍሳሽ ባለሥልጣን የኮሙዩኒኬሽን ጉዳዮች ደጋፊ የሥራ ሒደት ባለቤት አቶ እስጢፋኖስ ብሥራት ለሪፖርተር እንደገለጹት፣ በሰሜን አዲስ አበባ የተፈጠረውን የውኃ አቅርቦት ችግር ለመቅረፍ የጉድጓድ ቁፋሮ እየተካሄደና ወደ ሥርጭትም እየተገባ ነው፡፡በለገዳዲ ፕሮጀክት በዚህ ዓመት 86 ሺሕ ሜትር ኪዩብ ውኃ ለማመንጨት የ17 ጉድጓዶች ቁፋሮና መሳቢያ ጣቢያ ሙከራ መጠናቀቁ ተገልጿል፡፡ከንቲባ ድሪባ ኩማ በሰኔ 2009 ዓ.ም. በተካሄደው የምክር ቤት ስብሰባ ላይ ይኼ ፕሮጀክት ሲጠናቀቅ ከፍተኛ የውኃ አቅርቦት ችግር ባለባቸው የሰሜንና የምሥራቅ አዲስ አበባ ነዋሪዎች ችግር እንደሚቃለል ገልጸው ነበር፡፡የአዲስ አበባ ውኃና ፍሳሽ ባለሥልጣንን እጅግ የሚያሳስበው ጉዳይ ግን የኤሌክትሪክ ኃይል መቆራረጡ ተገማች አለመሆኑ ነው፡፡አቶ እስጢፋኖስ እንደገለጹት፣ ከኢትዮጵያ ኤሌክትሪክ አገልግሎት ጋር በሚካሄዱ የተለያዩ መድረኮች ድርጅቱ ኃይል ከማቋረጡ በፊት ቅድሚያ እንዲያሳውቅ መግባባት ላይ ተደርሶ ነበር፡፡ ‹‹ነገር ግን የኤሌክትሪክ አገልግሎት ድርጅቱ የኃይል አቅርቦት ሲያቋርጥ ቀደም ብሎ እያሳወቀ ባለመሆኑ ከፍተኛ ችግር እየተፈጠረ ነው፤›› ብለዋል፡፡አቶ እስጢፋኖስ የችግሩን ውስብስብነት ሲያስረዱ፣ የኤሌክትሪክ ኃይል ከተቋረጠ በኋላ ሲለቀቅ እንኳ ወዲያውኑ የውኃ ሥርጭቱ እንደማይስተካከል ገልጸዋል፡፡ ጄኔሬተርም 24 ሰዓት መሥራት ስለማይችል ንፁህ የመጠጥ ውኃ በአግባቡ ማዳረስ አልተቻለም፡፡ በዚህ ምክንያት ውኃ በሁለትና በሦስት ቀናት ያገኙ የነበሩ አካባቢዎች ጭምር፣ ከአምስትና ከስድስት ቀናት በላይ ውኃ ሳያገኙ እየቆዩ መሆኑን ጨምረው አስረድተዋል፡፡የኢትዮጵያ ኤሌክትሪክ አገልግሎት የሥርጭት ዘርፍ ሥራ አስፈጻሚ አቶ መስፍን ብርሃኔ አስተያየት እንዲሰጡ ለማድረግ ሪፖርተር ያደረገው ጥረት አልተሳካም፡፡